پول پاصكون

**پول پاصكون** (مزيود ف 13 أبريل 1932 ف فاس، توفى ف 21 أبريل 1985 ف موريطانيا) صوصيولوݣ مغريبي من أصل فرانساوي. لخدمة لأكاديمية ديالو ركّزات على لإحتلال لفرانساوي ف لمغريب، و النضام الراسمالي لي جا معاه، و التطور د لمغريب مورا لإستقلال. پاصكون كان أهم باحت مختص ف لإقتصاد و لفلاحة د لمغريب، و التحول ديال لبلاد ف لوقت د لإحتلال و مورا لإستقلال. پاصكون يقدر يكون أول باحت درس الجبل لمدوّر حدا سيجيلماسة.

## حياتو
پاصكون كان من فاميلة ديال "الرجلين لكوحل" *Pied Noir*، لي كانو عساكريا و مستوطنين ؤروپيين ف شمال إفريقيا. تزاد ف فاس، و كان ولد أنجينيور د السيڤيل، لي منو ورت لحب ديال لخروج و التسافير. من بعد، هضر ل صاحبو إرنيست ݣيلنير على التاريخ ف الفاميلة ديالو: جدّو كان من الرجلين لكوحل لي خداو أراضي ف لمغريب من مور لحرب لعالمية اللولة، ولايني ماصدقتاش ليه ف لفلاحة. واحد من جدودو كان ف حرب الريف. بسباب التوترات لي طبعات لعلاقات لمغريبية لفرانساوية ف لخمسينات و التاريخ د لفاميلة ديالو، پاصكون ولّى "حياتو كلها متفاني ف فهم و تطوير لفلّاح لمغريبي". فاش كان ف عمرو 7 سنين دخل پاصكون معا لكشّافا. ف 1942، واليديه تشدّو ف لحبس، بّاه ف بودنيب و مّو ف ميدلت، حيت عارضو لحكومة ديال ڤيشي لي تشكّلات بعدما خسرات فرانسا ضد ألمانيا النازية ف لحرب لعالمية الجاوجة. پول لي كان دري عمرو 10 سنين تحطّ ف مدرسة داخلية حتى جاو لميريكانيين ل شمال إفريقيا.

ف 1964، خدا پاصكون الجنسية لمغريبية.

## لكاريير
پاصكون كان تابع للفلسفة لمادية و ف نفس لوقت كان كيركّز على لأهمية ديال لأفكار، و بعتيبارو صوسيولوݣ، حتى ديال الجغرافيا، الطيكنولوجيا و سيرتو ديال التاريخ. پاصكون كان كيشوف بلي منطقة لحوز هيّ واحد لمجال ديال لبحت و موضوع لي الناس (مغاربا ولّا ماشي مغاربا) يقدرو يستافدو منّو من ناحية كيفاش التغيير كيطرا و كيفاش يقدر يتدار.

فاش كانت عندو 17 عام، ربح جايزة على تقرير على واد زيز و واد رغيس، و عاماين موراها خدا لباك صيونص إكس ف ليسي ݣورو ف الرباط. مشي ف شعبة لعولوم الطبيعية و خدا سرتيفة د لقراية لعالية التحضيرية *Certificat d'études supérieures préparatoires* ف 1952. ف داك لعام نيت مشي زار الجبل لمدوّر، و ف 1956 كتب عليه مقال ف مجلة هيسپيريس و مونوݣراف ف نفس لعام.

ف داك لعام نيت، خدا ليصونس ف لعولوم الطبيعية، و ف 1958، خدا ليصونس ف الصوسيولوجيا. بعدما خدم ف لإدارة واحد لمدة، توضّف ف معهد لحسن التاني د لأݣرونوميا و لبيطرة ف 1970، و تماك فين خدم ف عدد ديال لمناصب حتال لموت ديالو. و كان أسس عدد ديال لوحدات، منها الضيپارطومو ديال التنمية لقروية. ف 1975، دار التيز ديالو على بحت متعدد التخصصات (فيه التاريخ، الصوسيولوجيا، و الجغرافيا، معا أبحات ديالو ف لأرشيڤات ديال العائلات و الحكّام)، على إقليم لحوز حدا مراكش. ف 1977، تّنشر هاد لبحت و كاين لي عتابرو "أكبر خطوة ف الدراسات د شمال إفريقيا. حيت كيعطي ميتال واعر ديال لعمق د التحليل ملي تقنيات متعددة التخصصات و مصادر محلية و عقل إبداعي كيتركزو ف فهم منطقة وحدة".

پاصكون كان شيوعي ماركسي، ولايني تخلى على هاد لأفكار من بعد.

پاصكون كان باحت مرافق ف لمركز لوطني د لبحت لعلمي ف فرانسا، و أستاد مرافق ف الجامعة لكاطوليكية د لوڤان، ف بلجيكا.

پول پاصكون كان ملحد. كانو عندو جوج ولاد لي ماتو ف حرب الصحرا.

توفى پاصكون ف كسيدا ب الطونوبيل ف موريطانيا، و خلّى مراتو من موراه هجّالة. ف لبريّة د النعي ديالو، كتب صاحبو إرنيست ݣيلنير:

مات ف أوج لقوة ديالو، ف واحد لوقت لي كانت عندو إنتاجية خارقة. لوفاة ديالو راها طراجيديا إنسانية، و خسارة فايتة لعبار للأكاديميا. راه كان بلا نيقاش واحد من أكتر الدارسين ديال لمجتمع د لمغريب و د شمال إفريقيا ف لعمق و لمعرفة ديالو.

## منشورات

* لحوز ديال مراكش Le Haouz de Marrakech (الرباط: *Editions Marocaines et Internationales*، 1977): التيز ديال الدوكتورا د پوصكون ف جوج ݣزوّات؛ دراسة متعددة التخصصات. واحد من النقاد شبّه هاد التيز ب دراما فيها 4 د الشخصيات: لقبيلة، لي كاتّعتابر عنصر بشري أساسي ب تشكيلات متنوعة؛ الزوايا لي هوما مجموعات دينية عندها بزاف ديال لقوة السياسية؛ لقيّاد لي هوما زوعاما محليين عندهم قوة لي لقلدة ديالها كاتشبة للفيودالية، و لي سمّاها پاصكون "قايدالية" *caïdalism*؛ و لمدينة ديال مراكش.
* فاميلة إليغ و التاريخ لإجتماعي ديال تازروالت *La Maison d'lligh et l'histoire sociale du Tazerwalt* (الرباط: *Editions Marocaines et Internationales*، 1984): دراسة على فاميلة إليغ، لي حكمات منطقة تازروالت ف لقرن 17. پاصكون كان باقي خدام عليها ملي توفّى. تطلبات لقضية 17 عام باش الرب د لفاميلة يدير التيقة و يعطيه أكصي للأرشيڤات ديالهم. لكتاب لي تّنشر مور لموت ديالو، فيه 5 د الدراسات مستاقلين من عدد د الجوانب على لفاميلة؛ من فاش خداو لأراضي و لخدمة د السيستيم ديال السقي لي داروها ف 1640، تال وتايق تجارية ف لقرن 19، زيادة على قضية د لقتيلة ف 1825.
* الراسمالية و الزراعة ف لحوز د مراكش *Capitalism and Agriculture in the Haouz of Marrakesh* (لندن: *Routledge and Kegan Paul*، 1986): طرجامة ديال النص التاني د التيز ديالو، راجعها دجون ر. والط. كاتدرس التاريخ ديال منطقة الحوز قبل و ف وقت و من مور لحماية، ب ليعتيماد على النظرية ديال التبعية *dependecy theory*، ماشي لماركسية. التخدام ديال لأرض هوّ لأداة باش كايتّعبر لمقدار ديال الدخول د الراسمالية ف مجتمع زراعي هامشي.

## مصادر

تصنيف:وفيات 1985
تصنيف:زيادة 1932
تصنيف:ناس تزادو ف فاس
تصنيف:ملحدين مغاربا
تصنيف:أكاديميين مغاربا
تصنيف:ناس د فاس